b'\n_START_ARTICLE_\nFerit\n_START_PARAGRAPH_\nFerit je trdna raztopina na osnovi alfa-\xc5\xbeeleza._NEWLINE_Alfa-\xc5\xbeelezo ima telesno (prostorsko) centrirano kubi\xc4\x8dno kristalno zgradbo in je obstojno do 911 \xc2\xb0C. Vanj se lahko vgradijo atomi drugih elementov. V jeklih je to navadno ogljik, ki zasede vrzeli ali intersticije v njegovi kristalni mre\xc5\xbei, ker je njegov premer precej manj\xc5\xa1i od atoma \xc5\xbeeleza (intesticijska trdna raztopina). Atomi, ki so podobne velikosti kot \xc5\xbeelezo ali ve\xc4\x8dji, zamenjajo atome \xc5\xbeeleza na mre\xc5\xbenih mestih (substitucijska trdna raztopina). Dodani elementi utrjuje trdno raztopino - raztopinsko utrjanje (glej Utrjanje kovin._NEWLINE_Alfa-\xc5\xbeelezo je pod Curiejevo temperaturo (768\xc2\xa0\xc2\xb0C) feromagnetno._NEWLINE_Med 1394\xc2\xa0\xc2\xb0C in tali\xc5\xa1\xc4\x8dem \xc5\xbeeleza je obstojno delta-\xc5\xbeelezo, ki ima enako kristalno zgradbo kot alfa-\xc5\xbeelezo. Trdno raztopino na njegovi osnovi imenujemo delta-ferit._NEWLINE_Dodatek nekaterih elementov \xc5\xbeelezu pove\xc4\x8da stabilnost ferita (krom, molibden). To pomeni, da je le-to obstojno v \xc5\xa1ir\xc5\xa1em temperaturnem in koncentracijskem obmo\xc4\x8dju. Tak\xc5\xa1ne elemente imenujemo alfageni elementi.'